khistorydata/jeongjo-sjw-relations huggingface dataset:
정조 12년
四學掌議色掌別單書啓中學掌議幼學金敬淳幼學尹魯東色掌幼學李肇源幼學李後秀幼學金鍾翼幼學朴宗明東學掌議幼學申綮幼學鄭存大色掌幼學李來鉉幼學元在行幼學徐榮輔幼學金基胥南學掌議幼學李羲甲幼學趙冕鎭色掌幼學韓容脩幼學鄭夏容幼學洪樂浚幼學沈能迪西學掌議幼學李在翼幼學兪漢寓色掌幼學李寧載幼學尹䄷幼學李明淵幼學李勉沖
정조 12년
戊申正月初二日申時上御重熙堂戶房承旨與戶曹判書持歲饌別單入侍時左承旨趙衍德假注書趙台榮記事官李相璜金祖淳戶曹判書徐有隣以次進伏訖上曰歲饌別單入之衍德跪進上進覽訖敎曰各處所送饌物盡爲照數以送乎有隣曰果詳細擧行矣命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于沈豐之曰都承旨馳詣宗廟永寧殿奉審摘奸以來
정조 12년
傳于曺允大曰侍衛軍兵毛具
정조 12년
傳于曺允大曰左承旨入侍
정조 12년
沈豐之以禮曹言啓曰太廟歲首展謁吉日以旬前擇入可也事命下矣展謁吉日卽令日官推擇則今正月初四日初五日初六日初七日拘忌初八日吉初九日拘忌初十日爲吉云以何日定行乎敢稟傳曰初四日爲之
정조 12년
沈豐之以禮曹言啓曰景慕宮歲首展拜吉日以旬前擇入可也事命下矣卽令日官推擇則今正月初四日初五日初六日初七日拘忌初八日吉初九日拘忌初十日爲吉云以何日定行乎敢稟傳曰初四日爲之
정조 12년
傳于曺允大曰明日還宮門路以弘化門爲之
정조 12년
曺允大以都摠府言啓曰今此宗廟景慕宮擧動時寶劍侍衛不可不備員而都摠管西淸君煋與新除授都摠管西春君燁有親兄弟應避之嫌都摠管鄭枋副摠管李亨逵李鎭翼俱爲未肅拜寶劍及侍衛守宮將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰竝許遞政官牌招開政
정조 12년
有政吏批判書吳載純進參判朴祐源未肅拜參議李集斗進同副承旨南鶴聞進以金光遇爲翼陵令康達秀爲智陵參奉
정조 12년
兵批判書鄭昌順進參判具㢞病參議宋鍈病參知柳誼入直進左副承旨曺允大進以李文源尹塾爲都摠管尹尙東徐有大爲副摠管尹東美爲五衛將李東善爲宣傳官姜命達爲僉知同知單朴壽崙僉知三單咸震輝安德鵬權聖鎭副司直丁範祖
정조 12년
傳于南鶴聞曰坐直承旨入侍
정조 12년
沈豐之啓曰明日大駕詣太廟入齋室後王大妃殿惠慶宮問安何承旨進去乎敢稟傳曰同副承旨進去
정조 12년
戊申正月初三日辰時詣春塘臺親臨犒饋入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳檢校直提學李秉模檢校直閣金憙徐鼎修直閣鄭大容待敎尹行任以次隨駕上具翼善冠衮龍袍乘輿出協陽門由達陽門入靑陽門詣春塘臺降輿陞座上曰今日卽春享齋日小開門以下節次除之宣傳官承命分付兵曹判書鄭昌順進前行軍禮訖允大跪告犒饋禮侍衛軍兵各就座宣饋訖允大跪告禮畢昌順曰宣傳官是侍衛淸顯之任其所愼擇有倍他職而日昨宣傳官作窠之後卽有差代之命政席臨罷忙急備擬以李元祥末擬至受恩點臣因錯認其名行誤記其履歷日前衛班始見其爲人招問其踐歷則地閥身手俱無可取他職充擬固無不可而至於宣傳官不容仍置臣之初不擇擬忙後錯了之失不勝惶恐而李元祥則今姑改差何如上曰依爲之出擧條昌順曰初四日大駕詣宗廟展謁仍詣景慕宮展拜時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟上曰訓局步軍十哨馬軍三哨爲先後廂禁軍三番隨駕御營廳留陣可也出擧條上乘輿由達陽門入協陽門還內詣臣以次退出
정조 12년
戊申正月初三日午時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰歲後日氣甚淸溫矣衍德曰然矣上敎鼎修曰陞補何當設行耶鼎修曰姑未知何日爲之矣命讀公事仍書判付訖命退諸臣以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥院直趙台榮仕事變假注書金和鍾仕
정조 12년
大駕詣宗廟入齋室後內閣政院玉堂藥房口傳問安答曰知道
정조 12년
詣景慕宮入齋室後內閣政院玉堂藥房口傳問安答曰知道
정조 12년
王大妃殿惠慶宮遣承旨問安答曰知道
정조 12년
傳于曺允大曰出宮門路以協陽門爲之
정조 12년
傳于沈豐之曰都承旨入侍
정조 12년
洪仁浩啓曰明日常參兩司當爲進參除在外外呈告人員竝待開門牌招何如傳曰允
정조 12년
洪仁浩啓曰明日常參九卿當爲備員進參而左參贊李命植未肅拜右參贊李性源病不進竝待開門牌招何如傳曰竝許遞前望單子入之待下批使之備員進參
정조 12년
參贊前望單子入之左參贊韓光會右參贊金魯鎭落點
정조 12년
曺允大啓曰抄啓文臣親試以初六日爲之事命下矣處所以何處爲之乎敢稟傳曰便殿爲之
정조 12년
以趙衍德囚單子傳于尹行元曰司謁誤傳致此做錯當該司謁待用棍令兵曹決榻趙衍德放送
정조 12년
傳于南鶴聞曰差使員守令未下直守令皆令明日辭朝
정조 12년
傳于南鶴聞曰未肅拜摠管許遞前望單子入之
정조 12년
摠管前望單子入之都摠管安川君烆副摠管李明運落點
정조 12년
以李趾馨囚單子傳于曺允大曰保放
정조 12년
南鶴聞以承文院官員以都提調意啓曰龍川漂民出送事盛京禮部咨文出來矣以前頭使行奉表稱謝之意撰出回咨正書安寶後定禁軍騎撥下送于灣府使之傳給鳳城將處以爲轉致盛京之地何如傳曰允
정조 12년
南鶴聞以兵曹言啓曰新除授浦項別將金得商身病猝重時月之內萬無登程赴任之望呈狀乞遞身病旣如是則不可强令赴任依例罷黜何如傳曰允
정조 12년
南鶴聞以訓鍊都監言啓曰本局中軍今當差出而擬望之人乏少外任竝擬何如傳曰允
정조 12년
戊申正月初四日卯時上詣宗廟景慕宮擧動入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校直提學李秉模檢校直閣徐鼎修待敎尹行任以次隨駕上具翼善冠衮龍袍乘輿出協陽門降輿乘輦藥房都提調洪樂性進前奏曰連日勞動之餘今又動駕下情不勝焦悶聖體若何上曰一樣矣卿則留在本院可也駕出敦化門詣宗廟前降輦所降輦乘輿入廟大門降輿御齋殿改具冕服就板位行四拜禮仍詣廟內奉審訖上曰本署提調戶禮堂入侍賤臣承命出與宗廟提調李𡊠戶曹判書徐有隣偕入進前上奉審景宗大王庚午竹冊庚午冊禮敎命端懿王后丙子冊嬪竹冊丙子敎命丙午上徽號玉冊宣懿王后丙午尊號玉冊玉印無頉壬寅敎命外袱紫的四幅袱改備壬戌敎命戊戌冊嬪竹冊端懿王后戊戌上諡竹冊丙子玉冊丙午玉寶戊戌玉印宣懿王后壬寅金寶庚戌金寶戊戌玉印`大王甲辰金寶庚午玉印英宗大王辛丑竹冊辛丑敎命丙子尊號玉冊甲辰追上尊號金寶貞聖王后辛丑敎命辛丑竹冊丙午敎命戊戌加上諡號王冊無頉庚申尊號玉冊外袱多紅水紬三幅袱改備丙申尊號玉冊丙午王妃玉冊丙子尊號玉冊甲辰追上尊號金寶丙申尊號金寶戊戌加上尊號玉寶無頉詣祭器閣奉審祭器訖上曰昨夜奉審承旨旣承祭器監滌之命則何不依敎擧行耶事極駭然矣戶禮堂仍留監滌永寧殿奉審時皆以亞堂入侍詣永寧殿就板位行四拜禮仍詣殿內奉審訖上曰戶禮堂入侍賤臣承命出與戶曹參判李在學禮曹參判金載順偕入進前上奉審仁聖王后金寶無頉還御齋殿改具翼善冠衮龍袍乘輿出齋殿命書傳敎曰左承旨趙衍德令該府拿問處之豐之曰莫重大享後祭器不善收藏奉審承旨旣以此有拿處之命矣當該廟司亦不可不重勘而本院請推之外無他可施之罰何以爲之乎上曰爲先推考可也出擧條上曰此後則宗廟永寧殿大祭行日禮房承旨廳坐後卽爲下直直詣享所祭器洗滌入欌廟庭修掃後勿拘時限入來微稟事定式施行上曰古則左右有行閣故初無假家之排設今則有此謬例以此之故又致諠擾事甚駭然矣豐之曰每當擧動時宗廟景慕宮大門內各司入接處排設假家有違古規事甚未安自今以後一竝嚴禁使之無得排設何如上曰依爲之出擧條豐之曰莫重展拜時司諫李秀夏獻納金光岳持平韓德厚追後入來擧措遑忙揆以事體誠極未安竝推考何如上曰以時臺莫重班儀有此顚錯已極可駭穿過衛內尤涉未安不可以生疏恕之從重推考僚官雖或曲護隨駕玉堂之無一言借口於承宣溺職大矣當該玉堂一竝推考押班監察亦爲推考可也出擧條上敎台榮曰爾父方在待勘事當落後矣台榮退出上曰本署直長金在明與他有異則擧行凡節何可如是稽忽乎命書駕前下敎曰宗廟署直長金在明他司相換駕出廟大門至乘輦所降輿乘輦詣景慕宮前降輦所降輦乘輿入宮大門御齋室改具冕服就板位行再拜禮仍詣廟內奉審還御齋室改具翼善冠衮龍袍乘輿出宮大門命書傳敎曰明日常參兼行次對朝參更待下敎爲之詣乘輦所降輿乘輦由板廛屛門至弘化門外命宣傳官出標信解嚴由建陽門入協陽門還內諸臣以次退出
정조 12년
戊申正月初四日午時上御重熙堂都承旨入侍時兼都承旨沈豐之記事官金孝建李相璜金祖淳檢校直閣徐鼎修鄭東俊待敎尹行任追入進伏訖上命書傳敎曰明日常參處所以熙政堂爲之又命書傳敎曰俄者傳命司謁誤傳之致非承旨之罪云然否豐之曰司謁初無傳命之事故承旨不得擧行云矣上曰然則承旨處分分揀事分付命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于尹行元曰下直守令及差使員守令入侍
정조 12년
備忘記慶興府使徐㬦慶源府使李顯福三和府使申大偀鐵原府使鄭忠達下直各長弓一張長箭一部片箭一部筒兒一箇賜給
정조 12년
傳于洪仁浩曰臺諫事誠萬萬未安詣闕待牌可也一竝下義禁府推考
정조 12년
洪仁浩啓曰大司憲洪檢執義洪聖淵掌令李羽晉持平李福潤韓德厚大司諫嚴思晩司諫李秀夏獻納金光岳正言鄭觀輝李尙友下義禁府推考事命下矣依定式遞差傳旨捧入之意敢啓傳曰知道
정조 12년
以前大司憲洪檢前執義洪聖淵前掌令李羽晉前持平李福潤韓德厚前大司諫嚴思晩前司諫李秀夏前獻納金光岳前正言鄭觀輝李尙度等禁推傳旨傳于洪仁浩曰待漏承牌可也詣闕直參可也設或違牌焉敢至日出在家無去來乎待拿囚竝罷職後放送事分付該府
정조 12년
傳于洪仁浩曰兩司前望單子入之待下批牌招
정조 12년
兩司前望單子入之大司憲吳大益大司諫宋鍈執義李身晦司諫朴廣源掌令宋民載正言閔師宣沈銖持平朴基正鄭大容落點
정조 12년
傳于洪仁浩曰新除授臺諫先入侍後謝恩
정조 12년
傳于尹行元曰大司憲前望錯認誤下原望筒勿施
정조 12년
曺允大啓曰大司憲未差執義李身晦掌令曺命業在外掌令宋民載持平朴基正鄭大容牌不進監察茶時之意敢啓傳曰知道
정조 12년
以吏曹參議李集斗牌不進罷職傳旨傳于曺允大曰只推
정조 12년
有政吏批判書吳載純進參判朴祐源未肅拜參議李集斗牌不進同副承旨南鶴聞進以李致中爲大司憲朴天行爲大司諫權恢爲獻納鄭福煥爲副修撰張至冕爲兵曹正郞鄭東愼爲兵曹佐郞羅忠佐爲金海府使許晪爲瑞山郡守兼春秋單朴宗正承膺祚寶城郡守趙燮郭山郡守吳文常相換求禮縣監李鎭國康翎縣監李尙岳相換宗廟直長金在明平市直長林淳浩相換
정조 12년
以兵曹參議望筒傳于南鶴聞曰前參議仍任
정조 12년
兵曹口傳政事副司直李性源
정조 12년
兵曹以柳鎭恒爲訓鍊都監中軍
정조 12년
曺允大以備邊司言啓曰行副司直李文源因大臣筵奏自賓廳便服出去擧措萬萬怪駭國綱所在不可仍置爲先罷職令該府拿問重勘何如傳曰允
정조 12년
以行副司直姜世晃上疏傳于洪仁浩曰還給從重推考捧納承旨亦爲從重推考
정조 12년
副司直姜世晃疏曰伏以臣薄有筆墨之技無論親疎有求輒應手蹟所及殆遍遠近其平日不能矜愼之失固所自訟向在乙巳年間全羅道長興文姓人名不記者來請其遠祖江城君文益漸私廟柱聯臣果漫書而應之曰泣玉玦於劍南功存社稷傳綿種於海外澤被生民伊後歲月寢遠置之忘域矣今伏聞慶尙道丹城江城君道川書院宣額致祭官禮曹正郞臣李重所傳以爲當其宣額之日院儒告曰御製懸板昨已奉安云而其文曰卓忠孝於百代扶植綱常倡道學於東方樹立斯文李重心竊疑宸章之未聞頒下又怪其事面之極其無理急令撤去密探其委折則有觀光者一二人私相酬酢曰不但此事曾聞全羅道長興江城君私廟有柱聯揭板其處人或謂之自上頒下而實是姜世晃之筆則今此書院所揭者未可知何人所書也云噫嘻痛矣此何言也虛謊誕妄乃至是耶臣自聞此語心骨震悼神爽飛越不知所以措躬也仍伏念近來遐土多有愚妄叵測之類譸張虛說轉相倡和此實爲世道莫大之憂目今丹城揭板旣已綻露自當嚴覈勘律而至於長興事旣有他道人之爛漫傳說則其必有做作詿誤之苖脈斷不可置而不覈玆敢疾聲煩陳伏乞聖明亟加明覈於長興府究得言根撤去揭板以正奸民謊妄之罪以安賤臣惶蹙之私焉臣無任隕越屛營之至
정조 12년
戊申正月初五日午時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東俊以次進伏訖上命書備局草記批旨訖上曰都承旨入侍出榻敎賤臣承命出與兼都承旨沈豐之進伏上曰李文源事果何故也豐之曰臣俄見其擧措而本事則文源憤其大臣筵奏之侵斥欲爲駭擧故戶判執手挽止而終不聽之以爲大臣旣以無忌憚爲目則不可以朝衣朝冠偃在闕中仍拂手而出直往賓廳脫其帽帶替使錄事納于大臣借着下隷之笠與天翼而出去所見極爲驚駭矣上曰此實前古所無之變怪卿等何不苦挽耶豐之曰臣等始則挽止而終至此境莫非臣等之罪矣上曰諸大臣姑未出去耶豐之曰留在賓廳矣上曰賓廳非大臣之賓廳卽朝廷之賓廳渠焉敢作此駭擧乎其在履霜之漸不可但以拿問而止以此意傳于諸大臣且大臣曾聞有此等事乎詳問以來豐之承命出回奏曰臣以下敎傳于諸大臣則以爲李文源事卽前古所無之事而俄者草記中先罷拿問之請十分量度爲之而今則該府削黜竄配間從宜擧行云矣上曰諸大臣有何所言耶豐之曰領相則以爲用口無言左相則以爲臣等何不挽止爲言徐判府事以爲事屬變怪金判府事初不開口矣命豐之先退命書榻敎曰寶城郡守趙燮郭山郡守吳文常相換康翎縣監李尙岳求禮縣監李鎭國相換命退諸臣以次退出
정조 12년
南鶴聞啓曰大司憲李致中掌令曺命業未肅拜執義李身晦在外掌令宋民載持平朴基正鄭大容牌不進監察茶時之意敢啓傳曰知道
정조 12년
曺允大啓曰卽者刑曹郞廳來言再昨日動駕時衛外擊錚罪人等所當依例捧供而判書未差不得擧行云矣敢啓傳曰令參議擧行草供捧入
정조 12년
傳于南鶴聞曰館堂入侍
정조 12년
以寶劍望單子傳于南鶴聞曰懸頉摠管許遞與未差之代前望單子入之
정조 12년
摠管前望單子入之都摠管尹東晳副摠管尹承烈落點
정조 12년
傳于南鶴聞曰凡前望入啓時受點前先錄已點人姓名自是院中前例今日摠管望筒點下之後謂以不知點下於何人致有此煩稟近來政院事誠可悶當該承旨趙衍德爲先越俸三等
정조 12년
以禁府都囚徒傳于洪仁浩曰保放罪人朴光迪李邦榮沈鉁金胤張李普天罷職放送朴光晦李趾馨當初狀罷未免徑先亦無加等之律放送時囚罪人沈鍜待用棍令該營嚴棍次放送
정조 12년
南鶴聞以弘文館言啓曰新除授副修撰鄭福煥時在全羅道昌平地經筵入番事緊請斯速乘馹上來事下諭答曰依啓
정조 12년
曺允大以備邊司言啓曰頃因傳敎具書目牒呈於政院委折査問本道矣卽見全羅監司沈頤之所報則以爲本營曾無關牒去來於政院之事而今番以褒貶啓本事有特敎査問之命而政院公事中星火馳報云云故關牒之間旣無前例只憑馳報之語率易呈牒愚迷昧例之失不勝惶恐爲辭矣政院旣無關問之規諸道亦無牒報之例則馳報云云旣失政院之體雖以道臣言之明知其無前例而何可只憑馳報之語率易牒呈乎疎忽之失俱不可無警當該承旨及道臣從重推考何如傳曰允
정조 12년
南鶴聞以備邊司言啓曰時囚李文源所勘律名諸大臣相議草記事命下矣昨日李文源賓廳擧措萬萬駭愕實古今之所未聞也蔑公法辱朝廷更無餘地此而不嚴勘將無以正頹綱而尊國體流配之典有不可已臣等之意如此敢啓傳曰依議施行可也
정조 12년
南鶴聞以義禁府言啓曰明日人日製時本府都事皆爲赴擧武都事一員本府入直而當直入直都事公事回公都事無以推移假都事二員令該曹依例差出以爲分排之地何如傳曰允
정조 12년
南鶴聞以右邊捕盜廳言啓曰當夜人定前有一白衣人自以謂奉命中禁突入本廳願借入直部將通符一顆云故使之考見其號牌則果是中禁金龍淵矣奉命掖隷宜無借符於捕廳之理行止殊常不可以事在犯鍾前置而不問分付該廳査實處之何如傳曰事未前聞萬萬可駭該中禁移送刑曹嚴覈取招以聞可也
정조 12년
刑曹啓目狼川居幼學李明奎擊錚原情云云事判付啓如許猥屑之事如是屢煩何不草記勿施循例捧供乎原情勿施押送本道爲良如敎又啓目開城府居閑良洪喆謨擊錚原情云云事判付啓議處爲良如敎又啓目平安道定州居良女金召史擊錚原情云云事判付啓擊錚人放送原情段行公堂上具意見論理議處爲良如敎又啓目堤川居幼學崔之翰擊錚原情云云事判付啓雖曰爲父訟冤寧有如許民習乎以渠供觀之土民凌犯土主自有掩不得者是去乙敢以分疏之說鳴錚駕側此不過渠父之裝送呼籲不可以四件論原情勿施定差人押送本道使之懲治因此知之堤川土民之發惡官庭可謂變怪近來名分日紊法綱日壞此等處不可歇看各別痛繩俾外邑民人知有懲畏爲良如敎
정조 12년
兵曹判書鄭昌順疏曰伏以臣之衰昏冒當大政隨處瘡疣難一二計不待人言臣固自知卽伏見大僚常參筵奏擧條下者乃以西銓之政頗有不均之謗爲言旣曰不均則是謂不公此非如政例之偶失照檢微眚之猶可原恕身被厚恩職居銓任不思對揚之意厚招偏私之譏不均之失至登於筵奏不公之謗見疑於廟堂則此其爲罪宜如何處之雖以老成忠厚之意不忍遽置誅殛之重典姑施問備之簿勘而私心悚恧有甚於大何其不可一日蹲仍也決矣政望之排擬久勤之循次非不殫竭煞有商量而識昏才疏憒憒至此臣亦未如之何而至於內三廳之薄地塡差人雖不願渠則自願其所差遣一從其願其人俱在非敢誣也統禦移屬之後久勤之每都目遷轉載在法式而前此兩都目一不得遷按其成簿已爲二陳計其實仕亦過準限薄窠充擬不過遵例而大僚旣以此非斥則臣何敢自以爲是也惟有引分縮伏以謝物議而已日昨不薦備堂罷職之命雖有公故分揀之敎同罪苟免古人所羞臣於是任竊有迷執賓對隨參只爲耿光之瞻覲廟謨與聞已有守株之素戒前後薦望一不擧擬罪實爲首罰則倖逭臣固自愧人謂斯何臣方治疏將上之際伏聞移蹕齋宿已有成命鑾儀宿戒衛班將整而顧臣情踪末由進身伏地兢惶尤增死罪伏乞聖明鐫臣本兼職任勘臣前後辜犯以肅朝綱以安私分不勝幸甚臣無任屛營祈懇之至答曰省疏具悉卿其勿辭行公
정조 12년
敎資憲大夫江華府留守兼鎭撫使三道水軍統禦使宋載經書王若曰居留非養閑之職爲任不輕關阨有托重之專其選宜愼煩卿一出敷予十行睠彼沁都險要實我海門重鎭列墩臺而設鎭堡美哉魏國山川繕甲兵而峙餱糧恃以晉陽保障權總桐營之統禦地望益尊秩視松京之保釐責任尤大惟卿天姿素厚宿望且隆自先朝而遍歷榮塗可知事務之旣鍊以宰臣而久處鄕墅足驗躁競之是羞按節湖藩幾嘉聲績之茂著圖像耆社尙喜精力之剛强玆授卿以江華府留守兼鎭撫使三道水軍統禦使卿其克展遠圖祗服寵命在七耋而任鎭撫之責宜勉老克壯之猷撤八座而授牧禦之權毋負求惟舊之念瞻眞殿之肅穆怳若尺天之叨陪參廟堂之籌謀寧忽陰雨之有備凡諸裁稟厥有彝章於戱顧三面阻海之鄕固關防之甚重在一心報國之道庶威惠之竝行故慈敎示想宜知悉知製敎宋翼孝製進
정조 12년
戊申正月初六日辰時上御熙政堂抄啓文臣親試入侍時右副承旨洪仁浩同副承旨南鶴聞假注書趙台榮記注官李宗烈金鳳顯以次進伏訖引儀唱試官以下應製文臣入就位行四拜禮一提學金鍾秀原任直提學鄭民始檢校提學吳載純檢校直閣金憙待敎尹行任率抄啓文官李書九等入就位行拜禮訖以次進伏上曰都承旨入侍出榻敎賤臣承命出與兼都承旨沈豐之進伏鍾秀曰試官一員及擧子二人有故不得入來矣上曰唯上曰同副承旨先退沁留入侍賤臣承命出與江華留守宋載經偕入進伏上曰卿雖老而居留之職非比外任可以閑養矣載經曰沁都重任以今昏耗實難擔當此甚惶懼矣上曰李文源事卿旣目擊何不挽止乎載經曰臣非不挽止而畢竟有此駭擧極爲惶恐矣上曰古或有掛冠之例諫若不聽則雖至掛冠猶可說也而此則亦與掛冠有異矣鍾秀曰然矣上曰非但朝廷之羞恥我國雖小冢宰之爲官果何如則處事豈可如是乎載經曰蓋無稽古之力故然矣上曰不能稽今何論稽古乎卿以四寸何不牢挽乎是皆卿等之責矣子所奬拔之意蓋爲其家世箕裘之業而今忽爲此無前之擧豈不駭痛乎前後徑情之處事容有可恕而昨日擧措不可恕矣驪牧時投印之擧萊伯時狀聞等事認爲能事故至於此境而日前犒饋之席貫串餠物出給下隷云其人事固不足深責然昨日之擧所關非輕不可每每容恕矣鍾秀曰果如聖敎矣曲保之恩隨事含容故習氣滋長以至此境若早杜其漸卽加罪罰似不至至此矣上曰昨日所犯雖至一律似無可辭矣鍾秀曰果是罔赦之擧矣豐之曰脫帽之擧自比古之納履云此亦不成說矣上曰納履二字用於何等處乎亦不善用文字矣出去後自謂云何載經曰臣往見則亦無悔心云矣上曰卿下往善爲也仍命退載經退出上曰下直守令入侍出榻敎賤臣承命出與金海府使羅忠佐瑞山郡守許晪偕入進伏上各詢職姓名忠佐等以次仰奏訖上曰金海素稱難治悉心做事使聲績聞於京鄕可也仍命先退忠佐等退出上曰懸題紙入之鍾秀奉紙進伏上命書賦題仍命懸題訖上敎載純曰銓官掌用人之柄陞黜宜當較量而日前以張顯慶無難排擬似涉如何矣此非終枳之敎而擧擬似太急故耳載純曰臣全無聞見只憑官案而注擬故每多顚錯萬萬惶悚矣上曰張顯慶非謂人不可堪而是宇鎭之師矣此等人擬望或有見欺之慮此後則愼之可也至於御將則處地有異而凡於注望之際必以予所削汰等人排擬是豈成說義甚不明而此特市恩之心耳日前朝參微發此意而不從大臣之請罪者蓋欲曲爲其生道矣且李文源則諉以無識姑置勿論而至於御將則卿等何不裁抑耶近來凡百臣庶以不言爲事寧不慨然日前姜世晃疏亦何捧入乎豐之曰此則臣屢飭該房承旨而至於入啓之時先爲捧入從後言及故亦不得挽止矣上曰都承旨雖甚不似旣是一院之長則下僚焉敢違越乎且渠以起廢之人復何敢跳踉乎豐之曰非獨此事多有違院規者不勝惶恐矣上曰試官姑少退待捧券入來可也鍾秀等退出命書傳敎曰明日祈穀大祭受香時親押後親傳香祝以此分付昔在先朝每値祈穀攝享必出御齋所經夜卽予常所仰覩陪參者今年雖因事故不得不命攝御極以後除辛丑攝行外未嘗或闕享夕豈可不遵先朝故事傳香後仍留摛文院齋宿翌朝還內該房知悉又命書傳敎曰歲謁展拜毓祥宮遵先王遺志也今年尙未行焉展拜日字以旬前擇入事分付上曰明日齋宿時雲寶劍依例磨鍊其餘侍衛軍兵依除夕日例爲之出榻敎命書傳敎曰弘文提學待明朝牌招儒生通方外事分付上曰未下直守令當日辭朝出榻敎少頃檢書官跪進收券單子上曰承旨持試券往賓廳使試官考入可也命退承史以次退出
정조 12년
戊申正月初六日未時上御重熙堂承旨與同成均大司成入侍時左承旨趙衍德假注書趙台榮記事官李相璜金祖淳同成均徐有隣大司成徐鼎修以次進伏訖上曰明日試士以明倫堂設場則能無挾窄之歎乎鼎修曰丕闡堂則墻垣盡頹猝難棘圍將以明倫堂設場矣上曰竝與月廊而許入則似可容接矣鼎修曰然矣上曰丕闡堂墻垣事誠不成說矣有隣曰四面幾盡頹圮所見誠爲可悶而今欲改築則功役似浩大矣命書傳敎曰今聞昨日臺臣事亦由於政院不善知委之致罷職傳旨爻周又命書傳敎曰名以重臣則宜識朝體發憤於大臣筵奏作此前所未有之駭擧況昨日賓廳擧措衆目咸覩云別無更問之事雖欲照律亦豈有公堂脫袍之法文乎莫曰此擧由於酒之所使所駭憤者不念爲世家擢拔之本意甘自歸於罔赦之科也大臣予所敬禮賓廳亦非大臣之賓廳負犯至此何論情與跡揆以公法合置重典該府旣無當照之律時囚李文源所勘律名令廟堂知悉諸大臣相議勘定草記以嚴朝綱以尊大官命退諸臣以次退出
정조 12년
兼都承旨沈豐之齋宿左承旨趙衍德齋直右承旨尹行元齋宿左副承旨曺允大齋直右副承旨洪仁浩齋宿同副承旨南鶴聞齋宿注書金孝建病一員未差假注書李貞運藥院直趙台榮齋直事變假注書金和鍾仕
정조 12년
南鶴聞啓曰監察張鉉國旣呈肅拜單子不爲入來事甚未安原單子勿施推考警責何如傳曰允
정조 12년
曺允大啓曰今日親傳香時別侍衛不可不備兵曹判書鄭昌順卽爲牌招何如傳曰允
정조 12년
南鶴聞啓曰來十一日輪對日次矣敢稟傳曰爲之
정조 12년
南鶴聞啓曰來十一日專經文臣殿講日次矣敢稟傳曰爲之
정조 12년
沈豐之啓曰藝文提學徐有隣牌不進推考傳旨今方捧入而人日製命下之後如是違牌不卽擧行事甚未安更爲牌招何如傳曰允
정조 12년
曺允大啓曰兵曹判書鄭昌順牌不進推考傳旨今方捧入而今日親傳香時別侍衛不可不備如是違牌不卽入來事甚未安更卽牌招何如傳曰允
정조 12년
沈豐之啓曰藝文提學徐有隣再牌不進推考傳旨今方捧入而人日製命下之後連事違牌不卽擧行誠極未安所當更請牌招而係是一日三牌何以爲之乎敢稟傳曰更爲牌招
정조 12년
洪仁浩啓曰藝文提學徐有隣旣已承牌奎章閣提學金鍾秀李性源竝旣牌招同參考試何如傳曰允方外旣通收券必多直提學一體牌招同參考試對讀官入直閣臣玉堂外入直兵曹郞廳及抄啓文臣一體啓下
정조 12년
以吏曹參議李集斗牌不進罷職傳旨傳于尹行元曰許遞前望單子入之待下批牌招察任
정조 12년
吏曹參議前望單子入之李時秀落點
정조 12년
有政吏批判書吳載純差祭參判朴祐源牌不進參議李時秀進右承旨尹行元進以李度默爲大司憲李思祚爲司諫李泰賢爲掌令柳光澺權儐爲持平朴瑞源爲正言李集斗爲禮曹參議李尙度爲掌樂正刑曹判書鄭好仁判尹鄭昌聖刑曹參判洪秀輔左尹蔡弘履景慕宮提調鄭昌聖平市提調鄭昌聖同經筵鄭好仁典醫監提調鄭好仁內贍提調洪秀輔以上仍任事承傳禁府都事李鍾淑永庫別檢申憙淵相換
정조 12년
兵批判書鄭昌順病參判具㢞參議宋鍈病參知柳誼入直進左副承旨曺允大進以洪聖淵李秀夏朴廣源李羽晉宋民載爲副護軍洪檢李致中嚴思晩李集斗權金光岳李福潤韓德厚朴基正鄭觀輝李尙度沈銖爲副司直
정조 12년
沈豐之啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰右承旨進去
정조 12년
沈豐之以禮曹言啓曰傳曰歲謁展拜毓祥宮遵先王遺志也今年尙未行焉展拜日字以旬前擇入事分付事命下矣展拜吉日卽令日官推擇則今正月初七日拘忌初八日吉初九日拘忌初十日爲吉云以何日定行乎敢稟傳曰初八日爲之
정조 12년
事變假注書金和鍾書啓臣敬奉聖諭馳往傳諭于東部景慕宮坊契判中樞府事臣李福源所住處則以爲犬馬之齒猥廁耆列莫非造化生成之澤而迺玆千萬夢外史官臨宣聖諭至有稀貴之敎繼下殊異之典視遇曠絶同朝賚與迥越常格惶恐感祝不知所達謹當於數日間治上短箋以伸區區叩謝之忱云矣敢啓傳曰知道
정조 12년
趙衍德以戶曹言啓曰依下敎臣有隣與禮曹判書臣李𡊠本曹正郞臣鄭東敎宗廟永寧殿祭器眼同奉審洗淨入庫篚爵入盛樻新造執頉祭器一體修改後別單書入之意敢啓傳曰知道
정조 12년
曺允大以兵曹言啓曰今正月初八日大駕詣毓祥宮展拜時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰以禁營軍四哨三營入直馬軍爲先後廂訓將都領禁軍一番隨駕挾輦軍以金虎門軍八十名軍餉色軍二十名爲之留陣置之扈衛軍官有廳軍隨駕亦爲置之
정조 12년
曺允大以兵曹言啓曰羽林衛將李身敬方帶宣傳官之任以職務相妨呈狀乞遞勢難兩處供職所帶羽林衛將之任今姑改差何如傳曰允
정조 12년
趙衍德以訓鍊都監言啓曰今正月初八日毓祥宮擧動時因兵曹啓下節目金虎門軍八十名軍餉色軍二十名挾輦將官率領侍衛南營馬兵五十名內五名留營餘皆除出將官率領赴陣西營入直禁衛鄕軍出用代以本局軍四十名哨官李蓍明率領替代入直還宮後還爲替直而竝待標信擧行之意敢啓傳曰知道
정조 12년
趙衍德以御營廳言啓曰今正月初八日毓祥宮擧動時依兵曹啓下節目東營入直騎士二十五人該番將李相豐待標信領赴于訓鍊都監都領陣而解嚴後還入直之意敢啓傳曰知道
정조 12년
洪仁浩以義禁府言啓曰因備邊司啓辭時囚罪人李文源施以流配之典事命下矣李文源平安道肅川府流三千里定配而以備邊司啓辭內辭意俱罪目依例發遣府都事押送配所何如傳曰律名之問于大臣不但以疑律而然也欲使廷臣知朝廷有大臣也何拘齋日今日內發配都事卽爲下直出送可也
정조 12년
趙衍德以義禁府言啓曰明日擧動時各差備都事當爲備員出使都事李鍾淑令該曹口傳相換以爲分排之地何如傳曰允
정조 12년
曺允大以義禁府言啓曰前大司憲洪檢前執義洪聖淵前掌令李羽晉前持平李福潤韓德厚前大司諫嚴思晩前司諫李秀夏前獻納金光岳前正言鄭觀輝李尙友等待拿囚罷職後放送事命下矣洪檢洪聖淵李羽晉李福潤韓德厚嚴思晩李秀夏金光岳鄭觀輝李尙反等今已拿囚竝罷職放送之意敢啓傳曰知道
정조 12년
曺允大以義禁府言啓曰保放罪人朴光迪李邦榮沈鉁金胤張李普天罷職放送朴光晦李趾馨放送時囚罪人沈鍜待用棍令該營嚴棍次放送事命下矣朴光迪李邦榮沈鉁金胤張李普天等竝罷職放送朴光晦李趾馨等放送而沈鍛待用棍嚴棍次放送之意敢啓傳曰知道
정조 12년
戊申正月初七日辰時上詣摛文院齋宿入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校直提學李秉模檢校直閣金憙徐鼎修鄭東浚原任直閣徐龍輔待敎尹行任以次隨駕上具翼善冠衮龍袍乘輿出協陽門藥房都提調洪樂性進前奏曰早朝勞動聖體若何上曰一樣矣上曰兵判緣何違牌耶允大曰以情勢不得行公云矣上曰大臣一有論奏或有脫冠帶之人而兵判復欲違傲若此則大臣將不得論一事發一言乎以此意招致龍虎營敎鍊官詳細分付使卽入來可也上詣仁政殿月臺親押訖上曰左副承旨馳詣社稷奉審摘奸以來出榻敎駕詣摛文院降輿陞座命仁浩書傳敎曰朝綱國體姑無論爲今之大臣不亦難乎推緘滿囊古人有言凡有規警之來但當受而爲謝有改無勉昨日兵判疏語何太反是大臣奏語中不均二字自釋以不公繼以老成忠厚等語不施誅殛等說或侵或引看來不覺礙眼特以扶摘於字句處分有傷事面雖不得不循例賜批決不可置而無警兵曹判書鄭昌順爲先從重推考上曰藝文提學牌招出榻敎又命書傳敎曰明日動駕侍臣不可不備員在外及違牌人許遞政官待開門牌招以在京無故人差出待下批牌招先隨駕後謝恩上曰藝文提學入侍賤臣承命出與藝文提學徐有隣偕入進伏上曰明倫堂如或狹窄分入於丕闡堂限前所捧軸卿先爲持來可也命仁浩書傳敎曰右副承旨與藝文提學持此御題偕往泮宮試取以來命有隣仁浩先退命書傳敎曰違牌及未肅拜臺諫許遞政官牌招開政如有未署經守令待下批牌招署經允大曰本院使令之有章標者不爲不多而分排自有定數應役每患不足至於殿座時則擧行之際尤未免苟艱之弊恐不可無變通之道自今年爲始章標限十箇加數造給事分付兵曹何如上曰依爲之別單改付標可也出擧條允大曰左捕廳發巡以他邊大將爲之事命下矣右捕將李敬懋卽爲牌招聽傳敎何如上曰依爲之出擧條上曰當該承旨推考出榻敎吏曹參議李時秀曰判書吳載純差祭參判朴祐源牌招不進小臣獨政未安何以爲之敢稟上曰只出緊任出擧條吏曹參議李時秀兵曹參知柳誼跪進政事望筒行元允大進讀政望跪進之上落點訖時秀等跪請下直上曰知道時秀等退出日暮時至允大跪告侍衛軍兵懸燈取稟上曰知道命書傳敎曰收券以人定爲限赴擧儒生夜禁勿禁事分付巡邏營門上曰金虎門仍留泮中往來院隷及試官入之事分付賤臣承命出傳豐之曰藝文提學持先捧試券來待矣上曰諸試官持試券入侍藝文提學徐有隣一提學金鍾秀檢校直提學李秉摸對讀官直閣鄭大容待敎尹行任校理沈興永修撰李敬五抄啓文臣李書九鄭東觀韓致應韓商新洪義浩鄭晩錫宋祥濂洪樂貞張錫胤申漵金祖淳李相璜兵曹佐郞鄭東愼以次進伏命分考考訖拆封以三下安光宇等出榜命書傳敎曰人日製居首進士安光宇直赴會試之次進士洪樂安給二分之次生員丁若鏞幼學金學淵徐後修各給一分次上幼學趙國仁等各紙一卷筆三枝墨二笏賜給又命書傳敎曰强別之際未免斑駁亦不過一時飭勵備堂罷職人敍用本兼仍任上曰軍士房承旨留在衛內餘皆退出可也諸臣以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假臣書金和鍾仕
정조 12년
大駕詣毓祥宮入齋室後內閣政院玉堂藥房口傳問安答曰知道
정조 12년
詣義烈宮入齋室後內閣政院玉堂藥房口傳問安答曰知道
정조 12년
沈豐之啓曰明日常參經筵取稟傳曰只朝講
정조 12년
有政吏批判書吳載純進參判朴祐源牌不進參議李時秀進同副承旨南鶴聞進以朴廣源爲執義宋銓爲司諫權之彦爲掌令鄭來百爲持平申禹相爲獻納李命植爲惠民提調
정조 12년
兵批判書鄭昌順進參判具㢞參議宋鍈病參知柳誼入直進左副承旨曺允大進以尹養儉爲羽林將李命植爲行司直
정조 12년
兵曹判書前望單子入之鄭好仁落點
정조 12년
傳于趙衍德曰貢市堂上持貢市人詢瘼所懷入侍
정조 12년
洪仁浩啓曰來十一日專經文臣殿講爲之事命下矣處所以何處爲之乎敢稟傳曰便殿爲之
정조 12년
洪仁浩啓曰朝講兩司當爲進參傳旨未下外呈告人員竝待開門牌招何如傳曰允
정조 12년
刑曹啓曰罪人金龍淵原情云云要避夜禁入去捕廳假稱奉命請借通符必有別般隱情而終不直告上裁何如判付啓癡且醉不足云云待用刑重治次姑爲放送爲良如敎
정조 12년
戊申正月初八日卯時上詣毓祥宮擧動入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純檢校直提學李秉模檢校直閣徐鼎修鄭東浚待敎尹行任以次隨駕上具翼善冠衮龍袍御摛文院上曰兵判出去行政可也兵曹判書鄭昌順承命退上曰兵批望筒催促入之仁浩曰鄭昌順以爲雖參侍衛之班至於政事則不敢爲之云矣上曰昨日承牌之後自上只有推考一事而今以此作爲引義乎招致兵郞査問委折使卽行政事分付仁浩承命出回奏曰兵判以爲以大臣筵奏事不敢開政云矣上曰寧有如許國綱政望擬入後當處分斯速爲之事分付仁浩承命出分付昌順持望筒進前仁浩讀奏訖命書傳敎曰朝象誠無奈矣處分亦已設言矣兵曹判書鄭昌順罷職又命書榻敎曰兵曹判書前望單子入之待下批牌招傳授命召先隨駕後謝恩賤臣承命出持入望筒上進覽訖以鄭好仁落點乘輿出摛文院降輿陞輦出敦化門上曰貢市人及各廛市民待令於鐘閣前路事分付賤臣承命出傳駕詣毓祥宮大門外降輦乘輿入宮門御齋室少頃就板位行再拜禮詣廟內奉審訖出西挾門詣影幀閣就板位行四拜禮還御齋室命書傳敎曰延祜宮義烈宮展拜時百官行禮置之上乘輿出東狹門詣延祜宮就板位行再拜禮詣廟內奉審訖乘輿詣義烈宮敎曰只閣臣承史隨駕事分付賤臣承命出傳駕入宮大門降輿就板位行再拜禮詣廟內神位前三上香執酌獻酌訖諸齋室還宮時至上乘輿出宮大門詣毓祥宮大門外降輿乘輦進發詣鍾樓前路駐駕下敎曰貢市堂上率廛人及貢市人進前賤臣承命出傳貢市堂上徐有隣李秉模率民人進前上曰歲首初過此路欲詢弊瘼爾等無或隱諱如有外上未捧之弊如有貢物爲弊之端一一詳奏也仁浩承命出回奏曰外上已蒙自上申飭之恩無一未捧之弊其他爲弊者皆以所懷書待云矣上曰貢市堂上捧所懷隨駕可也駕諸敦化門外命宣傳官出標信解散駕入敦化門詣協陽門外降輦乘輿命書傳敎曰明日右承旨馳詣太學朝食堂到記收取以來入宣化門還內諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰明日常參經筵取稟傳曰停
정조 12년
洪仁浩啓曰禮曹參議李集斗除拜後過三日不爲出肅依定式推考警責仍卽牌招察任何如傳曰允
정조 12년
傳于南鶴聞曰左副承旨右副承旨分詣受香所奉審摘奸以來
정조 12년
傳于曺允大曰明日出宮門路以協陽門爲之
정조 12년
以金胤行囚單子傳于洪仁浩曰保放
정조 12년
以咸鏡監司狀啓峽田改量先試一邑驗其便否事傳于洪仁浩曰壃界之紊糅奚特本道爲然東郡無量案西土無元摠固已不成說外此諸道之陳起相混爲民生切苦之弊爲念役煩事鉅未免年年因循況守宰每難得人年穀亦次大熟又可以議到前此諸道狀請不得一一準施矣觀此狀辭必有料量何待回啓亦何必此一邑令道伯從便審量期於取次釐弊關西則不必關由於度支其餘諸道年事稍熟守宰得人量摠弊最甚處依此道例另究設施之策苟有可爲之邑枚擧狀聞後擧行事分付大抵仁政必自經界始白地勒徵決非仁政然於必可爲處可爲亦不當因此朝令强所不可强之邑竝以此意措辭提飭事令廟堂知悉
정조 12년
以原春監司狀啓金化縣民家失火事傳于趙衍德曰方春失所甚爲可矜令道伯別般賙給期速安接畢奠接後形止使卽報來後狀聞
정조 12년
以刑曹內氷契貢人科治草記傳于洪仁浩曰捧納承旨推考
정조 12년
傳乎趙衍德曰坐直承旨入侍
정조 12년
以金晦彬朴耆壽囚單子傳于洪仁浩曰付過放送明日會圈
정조 12년
南鶴聞以承文院官員都提調意啓曰昨年庭試榜分館事出擧條申飭矣本院諸正字或稱情勢或稱親病或稱在外或稱事故終無會圈之意國體所在誠極駭然稱頉諸正字一竝拿處何如傳曰允
정조 12년
洪仁浩以內醫院官員都提調意啓曰進上鍼子及諸醫所用鍼子例有三年一次造成之規而今年乃是當次之年依例精造進上後分給諸醫何如傳曰允
정조 12년
曺允大以兵曹言啓曰依下敎侍衛禁軍及武藝別監內吹等處設粥分饋之意敢啓傳曰知道
정조 12년
曺允大以訓鍊都監言啓曰依下敎挾輦軍及兼內吹等處設粥分饋之意敢啓傳曰知道
정조 12년
洪仁浩以御營廳言啓曰今正月初十日春塘臺親臨春到記儒生製述時依兵曹節目集春營入直軍五十名內營直十名除實四十名領軍千摠田光說把摠柳翼星該入直哨官李寅英率領設布帳外排立事畢後還入直所而竝待標信擧行還入直間哨官丁昌百代直之意敢啓傳曰知道
정조 12년
曺允大以摠戎廳言啓曰本廳壯抄左部右司把摠沈應鎭身病猝重勢難察任改差何如傳曰允
정조 12년
洪仁浩以義禁府言啓曰承文院副正字金晦彬權知副正字朴蓍壽申光岳李尙寯等拿處事傳旨啓下矣金晦彬朴蓍壽今方待命卽爲拿囚而申光岳時在原春道橫城地李尙寯時在京畿楊根地云依例發遣府羅將竝拿來何如傳曰允
정조 12년
洪仁浩以刑曹言啓曰因貢市堂上徐有隣李秉模所啓雜鐵廛市民令該曹科治懲礪事命下矣依傳敎該廛頭目人柳宗郁捉來而取考律文則大明律越訴條有曰若迎車駕申訴而不實者杖一百上項罪人柳宗郁依此律懲治之意敢啓傳曰知道
정조 12년
備邊司啓目關西穀各處取用耗條凡係請得發賣之類除非萬不獲已之經費所關一切嚴防之意竝爲分付何如判付啓依回啓施行爲旀兵曹穀事常參日亦爲筵敎是如乎當初請買之許施非但爲二軍色移送一事也軍價非貢曹屬倒懸不得不創此名色俾有派及之效予意則軍契旣屬於掖庭與內局罷此契屬本曹然後發賣之規亦可罷云爾不然歲入之減半更合商量此一款姑置之賑廳濬司穀半分事賑廳穀耗條留置事竝依施今此一萬一千五百石之仍留可謂太無實發賣防塞之請甚爲得宜此後依此嚴防雖度支經用限五年無敢以西穀二字開口陳請事一體申飭爲良如敎
정조 12년
判中樞府事李福源箚曰伏以三陽啓泰慶祿方來廟宮展禮回鑾萬安歡忭之誠小大惟均臣於昨春冒陳至懇庶幾淵衷之記有今則年已至矣病益痼矣陳力就列無復望矣而當此中外顒祝之日有非臣子祈懇之時低回泯默匪緩伊待體諒之恩恭竢早晩雖以兼帶言之營門重務旣非衰病昏憒所可照管至於醫司多年仍帶已涉苟簡目下私義尤不容淟涊短箚自引非出例讓伏乞聖明俯垂諒察將臣所兼禁衛營惠民署提調先賜遞免俾伸難安之情亦爲許休之漸不勝幸甚取進止答曰省箚具悉卿懇箚辭萬萬過當適因左相登筵亦有申及者卿必聞之此不更煩卿須安心勿辭仍傳曰此批答遣史官傳諭于李判府事
정조 12년
戊申正月初九日辰時上御熙政堂朝講入侍時領事李在協知事徐有隣特進官李聖圭參贊官沈豐之特進官柳義養掌令權之彦侍讀官沈興永檢討官李敬五假注書趙台榮記事官李相璜金祖淳以次進伏訖上命進講興永進讀中庸自子曰舜其大知也與止拳拳服膺訖上讀前受音訖上曰玉堂各陳文義興永曰執其兩端用其中於民卽書所謂允執厥中舜所以受之堯而傳之禹以開萬世心學之宗旨也蓋帝舜之學擇之以精守之以一故所以用中於民而爲百王之準極先儒以此章爲知之事而行亦未嘗不在中也殿下以天縱之姿有日躋之學其於思傳用中之學固已契合而第以政措間事言之寬大之過而懲討不嚴慈惠之過而紀綱或弛旣有所過則其於用中之道終有所未盡矣伏願益加聖念凡於政令施措之間克懋用中之道毋使帝舜之德專美於前是臣區區之望也上曰所奏好矣敬五曰此章言舜好問而好察邇言邇言卽淺近之言也當時之人夫豈有知舜之所未知行舜之所未行者而雖如淺近之言猶必問而察之者蓋欲天下無遺善而使人樂告以善道也猗歟大哉大聖人不恥下問從諫弗咈之盛意槪可想矣夫開言路三字便爲老生常談而顧今格君之要切時之憂孰有急於恢聽納開耳目者乎自聖上御極于今十數年直言讜論逆耳批鱗尙矣無論雖尋常官師之規絶無而僅有浸浸然爲無言世界臣未知聖明無闕事而然乎搢紳大夫無愆尤可規正而然耶昔則新入臺地者不能出言論事則同臺糾劾之銓曹警罰之淸官華職多取言議之剴切者而地閥次之近世以來名官之自好者以開口有言作爲羞恥事臺閣擧職視若惱劣平地穩步計在喑啞試看今日之致位卿列者夫孰以言議進者乎上無訑訑之色而下守默默之戒風習已痼寧不慨然昨冬大政臺望之一時新通至于二十人之多就其中豈無言論風采之可觀者乎在今激揚之方先自聖躬克恢開納之量雖淺近之言言可用則採納之或有不審過當之論特加優容之仍飭銓曹盡言者奬拔之不言者責勵之期復古規俾變時套卽臣區區之望也上曰所奏切實當留意仍爲出擧條申飭可也出擧條上曰領事亦陳文義在協曰上下番所奏俱爲切實矣大抵凡事知而不用則與不知同章內又有執兩端之說而極爲切實伏願殿下以大知之衷執兩端而行之是臣區區之望也上曰所奏好矣經筵參贊亦陳文義有隣曰玉堂領事已悉文義更無所達而篇內拳拳服膺四字自有監法矣今若得一善事以至服膺則能知善事之爲善故以至服膺殿下於此等處益留睿念焉聖圭等曰諸臣已悉文義臣等更無所達矣上敎義養曰曾以宮僚何無一言仰奏乎義養曰別無所達故不敢仰陳矣上曰臺諫進前之彦進伏上曰亦無所懷乎之彦曰無矣興永敬五曰法講體貌本自嚴重兩司長官固當備員而只以憲府一員進參者已極苟簡雖以入侍臺臣言之歲初開講尤爲自別而莫體求助之聖意但以無所懷仰達揆以臺體誠甚慨然臣等以爲兩司長官及諫院違牌諸臺竝施譴罷之典掌令權之彦從重推考宜矣上曰依爲之出擧條之彦曰臣年紀衰邁言議巽軟本不合於淸朝耳目之任而法講有命天牌儼臨臣怵畏義分他不暇顧及登筵席以所懷之不陳至被儒臣請推之擧臣以此情踪其何敢一刻晏然於臺次乎請命遞斥臣職上曰勿辭亦勿退待在協曰連日勞動之餘今又早朝臨殿聖體若何上曰一樣矣上曰前兵判事何如在協曰大臣論以不均則固當愧服之不暇而乃反違傲臣則已言其不善處事矣上曰李判府事辭箚又何故也在協曰李命植新除惠民提調不得同行一司故以陳辭懇云矣上命書判府事李福源箚批訖命退諸臣以次退出
정조 12년
戊申正月初九日巳時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰奉常寺官員發牌享時神位板陪往陪來必致誠敬引路軍亦爲申飭事分付賤臣承命出傳命書傳敎曰春到記分製講明日爲之又命書傳敎曰春到記處所以春塘臺爲之殿講便殿爲之上曰試官望卽爲擬入事分付賤臣承命出傳上曰明日出宮時槍劍軍以三十名爲之挾輦軍以金虎門入直軍八十名磨鍊事分付命退承史以次退出
정조 12년
丁未正月初九日申時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰曺植官至何官耶仁浩曰官至僉正矣上曰謂之徵士則可乎仁浩曰然矣命書傳敎曰常參日因言端令廟堂使之關問兩道後稟處大抵置穀爲糴所以備嗣歲民食而爲弊多少無異寡可增之多宜量減今番關問之後如無別般裒益之政小民之受困固自如寧不憫然今因改量事申飭又此申申更以此意分付兩道道臣無襲謬無避嫌另講可矯之策論理狀聞該邑糴摠還戶亦令後錄登聞以爲稟處之地事令廟堂知悉又命書傳敎曰向因軍丁逃老故之徵斂事已有釐正之命而斂及白骨在所禁止外此逃故亦宜省弊諸道狀聞姑未來到雖未知措畫設施之如何而向見錦伯狀辭他道亦足反隅輕先之失姑毋論如是之後必須十分善釐改可免欺吾民廟堂預加講究待狀本齊到後指一覆奏大抵吏亦民也軍亦民也以爲小民之意欲除軍債則今若剋減吏俸一以罷革爲歸流弊必至於奸蓋滋而巧益甚常惠則上下不及貽弊則京外無異甚非便好之策且此擧與減匹減貢大有間隔則須有非給代而爲給代之效國體不至屑越下輩亦可容活此亦當商量處竝須留意事言于領相此外廟謨多積滯日間頗有春意後次賓對則續續如期來會之意令備郞一體往傳事分付上曰試所承旨明日早往春塘臺儒生先爲入場可也命退承史以次退出
정조 12년
戊申正月初九日三更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰京外老人年例歲饌其中年過百歲人加給事分付該曹仍爲下諭于諸道上曰過婚未葬處限三年抄出各道狀啓而幾邑則有之幾邑則無之一一區別以笏記入啓事招致戶曹郞廳尹光心分付可也命退承史以次退出
정조 12년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
沈豐之啓曰明日專經文臣殿講相値視事頉稟之意敢啓傳曰知道
정조 12년
曺允大啓曰備邊司郞廳來言今日賓廳日次而殿座相値不得來會云矣敢啓傳曰知道
정조 12년
傳于趙衍德曰右副承旨入侍
정조 12년
傳于南鶴聞曰科次入侍
정조 12년
洪仁浩啓曰卽者刑曹郞廳來言再昨日還宮時衛外擊錚人所當捧供以入而判書未差次堂例不得擧行云何以爲之敢稟傳曰令次堂擧行
정조 12년
以咸鏡監司狀啓大國人卜物失火鍾城府使李鎭復爲先罷黜其罪狀令攸司稟處事傳于趙衍德曰此不過二間庫舍之失火又在於市事撤歸之時而彼人卜物姑未輸去則不謹檢飭有此被燒大是貽羞之一端評事旣兼繡衣兵使專摠市務若使威令素著束濕有方則豈有奸弊之至此事旣登聞不可尋常看過該兵使南憲喆罷職評事李庚運出自經幄僨誤至此豈敢循例還朝防垣萬戶除授時任萬戶遞付京職
정조 12년
曺允大以訓鍊都監言啓曰今正月初十日春塘臺殿座時因兵曹節目金虎門軍八十名把摠李殷昌哨官李檍率領挾輦侍衛弘化門軍九十名廣智營軍四十名除出把摠李東弼哨官洪浩源金處純率領設布帳外排立而竝待標信擧行依定式北營標下軍三十名除標信除出千摠許𣷯把摠金徽柱率領集春門外把守雜人一切嚴禁事畢後各還直所之意敢啓傳曰知道
정조 12년
南鶴聞以訓鍊都監言啓曰依下敎戊申回榜人李時雄處宴需米三石木綿五疋依例助給之意敢啓傳曰知道
정조 12년
南鶴聞以禁衛營言啓曰依下敎戊申回榜人李時雄處宴需米三石木綿五疋依例助給之意敢啓傳曰知道
정조 12년
南鶴聞以御營廳言啓曰依下敎戊申回榜人李時雄處宴需米三石木綿五疋依例助給之意敢啓傳曰知道戊申正月初十日卯時上詣春塘臺親臨春到記儒生製述入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳直閣鄭大容待敎尹行任以次隨駕上具翼善冠衮龍袍御熙政堂命允大進前敎曰回榜老人待令乎允大曰回榜人李時雄方待令於閤外矣上曰使之殿庭行禮可也時雄入庭行四拜禮上曰今年幾何而登科時年爲幾何時雄曰今年爲八十八歲而登科時則二十八矣上曰回榜之事孰不秖貴而至於今年回榜尤極奇異故已命太僕給馬又使本官及各軍門優助宴需以爲設宴之資爾是鄕人在京必無遊街往來之所今日往見爾之城主仍爲到門於畿營左相又是戊申勳臣之孫以下敎到門於其家明日下往爾鄕可也命時雄退出上降殿乘輿出宣化門藥房都提調洪樂性進前奏曰連日勞動之餘今又動駕聖體若何上曰一樣矣卿則留在本院可也駕由建陽門入靑陽門詣春塘臺降輿陞座上曰讀券官鄭民始代判尹鄭昌聖爲之出榻敎上曰試官行禮事分付仁浩承命出傳上曰鄭昌聖牌去來催促賤臣承命出回奏曰牌不進矣上曰試官鄭昌聖代行副司直李秉模爲之出榻敎引儀唱試官以下入就位行四拜禮製述試官左議政李在協行副司直李秉模趙鼎鎭禮曹參議李集斗吏曹參議李時秀副司果金履翼修撰李洪載殿講試官判府事金熤戶曹判書徐有隣參判李在學大司成徐鼎修行副司直朴天衡校理宋祥濂洪義浩以次入就位行拜禮訖熤等進前奏曰朝候過涼移次殿座聖體若何上曰一樣矣在協曰臣於入場儒生中有相避故方欲出送矣上曰誰也在協曰臣子來鉉以學齋任入場矣上曰卿與金判府相換好矣上曰判府事金熤讀券官洛點右議政李在協考官落點改書出上曰殿講試官率應講儒生先詣協陽門待令也命在協等退出命書表策題仍命懸題訖上曰都承旨右副承旨留在試所嚴飭場中可也乘輿過場內上曰儒生俱持火具及療飢之資乎行元曰或有未及持來之人云矣上曰療飢之資未及持來儒生分付成均館晩後辦給酒麪使之療飢可也行元承命出分付駕出靑陽門入協陽門還御熙政堂上曰試官俄於春塘臺已爲行禮直爲陞殿可也在協等以次進伏上曰仍爲開講可也孝建呼寄齋儒生金宗燮等以次應講至任金李秀八次比較上曰自三經四書至大典通編而立落不出勢將以製述比較矣仍命書贊題上曰限人定製進可也命鶴聞書傳敎曰皇明太祖高皇帝以戊申正月乙亥建有天下之號卽天子位改元洪武年甲重回日干又適在於是月豈可虛度是日十二日祗拜奉室令該曹知悉又命書傳敎曰政官待明朝牌招開政上曰製述試官持先捧試券入侍賤臣承命出與熤等偕入進伏上命熤考券至黃字軸第七張上曰焉敢以老少論南北人等說書之對策乎此等儒生不可仍置大司成坼封指名停擧可也考訖表三下金羲淳策三下李晩秀等以次出榜上敎在協曰贊比較進考可也在協考訖上曰贊之所作亦無優劣更以三經比較可也仍命開講賤臣呼任等進講連不在協曰前或以雄經有屢次比較之事而今以連不屢爲比較誠是初見矣上曰更以四書比較可也任等進講訖上曰任呼新來可也祖淳呼新來數帀訖上曰製述居首二人亦爲待令賤臣承命出回奏曰李晩秀先爲來待矣命祖淳呼新來數帀訖上曰李晩秀仍爲陞殿晩秀進伏上曰判府事今年入耆社爾又登科可謂奇壯矣仍命退命書傳敎曰春到記殿講十四次幼學任策問居首進士李晩秀表居首生員金羲淳竝直赴殿試講純通比較之次幼學金孝秀策問之次進士鄭圭漢表之次生員朴宗洪竝直赴會試講純通幼學鄭華錫通幼學金樂宗方仁擧權得中策問三下進士洪樂安表三下生員金吉羽幼學李致薰南鼎寬生員李薰鄭魯榮進士李承薰金碩鉉幼學沈鎜各給一分講略粗令政院詳考施賞捧傳旨策門次上進士尹時東表次上幼學洪時濟生員申光軾幼學金魯昌徐有執南惠寬魚在瓚進士尹永儀生員金處巖尹最遠幼學崔始顯韓致格尹魯東李厚五進士鄭東晩各紙一卷筆三枝墨二笏賜給又命書傳敎曰講製入格儒生明日待令命退諸臣以次退出
정조 12년
兼都承旨沈豐之齋宿左承旨趙衍德齋宿右承旨尹行元齋宿左副承旨曺允大齋宿右副承旨洪仁浩齋直同副承旨南鶴聞齋直注書金孝建病一員未差假注書李貞運藥院直趙台榮齋直事變假注書金和鍾仕
정조 12년
上詣春塘臺入齋室後內閣政院玉堂口傳問安答曰知道
정조 12년
沈豐之啓曰明日奉室展拜相値視事頉稟之意敢啓傳曰知道
정조 12년
傳于沈豐之曰右副承旨入侍
정조 12년
備忘記全羅右水使李文喆下直長弓一張長箭一部片箭一部筒兒一箇賜給
정조 12년
有政吏批判書吳載純進參判朴祐源牌不進參議李時秀式暇同副承旨南鶴聞進以蔡弘履爲大司憲金翊休爲大司諫尹行履爲執義李濟萬爲司諫崔景岳爲掌令趙星逵爲持平柳匡天爲獻納韓商新申爲正言李顯默爲副修撰李秉模爲刑曹判書姜鳳瑞爲直講金履錫爲禧陵直長鄭好仁爲軍器提調安廷玹爲鍾城府使止
정조 12년
兵批判書鄭好仁進參判具㢞病參議宋鍈病參知柳誼入直進左副承旨曺允大進啓曰阿耳僉使今當差出而擬望之人乏少未準朔禁軍將竝擬何如傳曰允以李潤章爲阿耳僉使李文協爲北虞候申漢相爲浦項別將副護軍李身晦李思祚李泰賢韓光近副司直權恢柳光億北評事李庚運防垣萬戶除授事承傳
정조 12년
曺允大以兵曹言啓曰今正月十一日武臣賓廳武經講書日次而親臨專經文臣殿講相値不得爲之之意敢啓傳曰知道
정조 12년
南鶴聞以觀象監官員以領事提調意啓曰日月有食則預先推步前期五朔入啓而今五月朔日食如例推步則食分爲三分八秒初虧酉正初刻十一分食甚酉正一刻九分復圓戌初一刻八分初虧距食甚不滿一刻食甚距復圓爲四刻之多兩距時之不均差至三刻理不當如此故反覆細推終不得差誤之端今若以日月行東西差一端互換加減以減爲加則食分爲二分五十三秒初虧復圓兩距時相距均平理當如此而曆官輩推步之法專倣彼中法式而已曾未有變通加減之規故姑以從前行用之法入啓待彼中咨文出來憑考釐正何如傳曰允止
정조 12년
曺允大以兵曹言啓曰依下敎侍衛武藝別監內吹螺赤近仗軍士等處設粥以鐀之意敢啓傳曰知道
정조 12년
曺允大以訓鍊都監言啓曰依下敎靑陽門把守軍等處設粥分饋之意敢啓傳曰知道
정조 12년
戊申正月十一日卯時上御熙政堂專經文臣殿講入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李貞運趙台榮記事官李相璜金祖淳檢校直閣金熹鄭東浚直閣鄭大容待敎尹行任入就位行四拜禮分東西以次進伏訖引儀唱試官及應講文官入就位行四拜禮試官左議政李在協行副司直李秉模洪秉纘金履禧金翊休安廷鉉率文臣曺允遂等入就位行拜禮訖在協進伏奏曰連日臨殿聖體若何上曰一樣矣仍命開講貞運呼曺允遂等以次進講上曰直講崔鵬海典籍金德老禁推出榻敎上曰考官李秉模推考出榻敎講訖在協曰鍾城府使李鎭復以大國人卜物燒燼事道臣旣已狀罷而所燒物件則卽日分捧其私自難辦者則營邑從便推移俾無一物虧欠之意爲辭矣今此失火殊極驚駭兵使評事雖已處分彼人物種毋論巨細若或一件愆期則貽羞惹怒當復如何失火委折星火嚴査竝與物種備給後卽令馳啓事分付地方官罪狀旣請稟處亦令該府拿問重勘何如上曰出擧條申飭可也出擧條上曰輪對官入侍出榻敎貞運承命出與右通禮禹禎圭廣興副奉事李始源東氷庫別提洪留浩司僕寺主簿洪旭浩偕入進伏上各詢職姓名職稟禎圭等以次仰奏命禎圭等先退上曰入格儒生入侍出榻敎貞運承命出與進士李晩秀鄭奎漢洪樂安尹時東生員金羲淳朴宗洪金吉羽幼學李致薰南鼎寬生員李薰鄭魯榮進士李承薰金碩鉉幼學沈鎜洪時濟生員申光軾幼學金魯昌南惠寬魚在瓚進士尹永儀生員金處巖尹最遠幼學崔始顯韓致格尹魯東李厚五進士鄭東晩幼學任金孝秀鄭華錫權得中金樂宗方仁擧偕入進伏上各詢姓名晩秀等以次仰奏訖行元曰入格儒生中徐有執未及待令矣上曰儒生賞格筵退後卽爲分給可也命退諸臣以次退出
정조 12년
戊申正月十一日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰奉室行禮在明今日當依受敎齋宿侍衛軍兵之連日勞苦宜念齋宿處所春塘臺爲之承史閣臣近處入直兵判則局將廳入直其餘侍衛待明朝來待上曰侍衛諸臣來待于永肅門外兵曹郞廳入直於靑陽門外待明日開門入來隨駕事分付訓將只率北營入直軍結陣事亦爲分付命退承史以次退出
정조 12년
戊申正月十一日巳時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰儒生賞格盡爲出給乎衍德曰俄已分給矣上曰任誰家族乎鼎修曰故成川府使任聖周五寸姪矣命書傳敎曰專經文臣殿講居首副司果吳翼煥間三次居首依續典右職調用命退諸臣以次退出
정조 12년
戊申正月十一日未時上詣春塘臺齋宿入侍時左承旨趙衍德左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純檢校直提學李秉模檢校直閣金憙徐鼎修鄭東浚直閣鄭大容待敎尹行任以次隨駕上具翼善冠衮龍袍乘輿出賓陽門上曰兵判參班隨駕檢飭侍衛趁門限出去事分付賤臣承命出傳駕由靑陽門詣春塘臺降輿入幕次上曰昨日策問題持來賤臣承命出持入上敎鍾秀曰久未聞卿讀書之聲進讀可也鍾秀進讀訖上曰條問何如鍾秀曰有博識者始可條對矣命仁浩書傳敎曰觀此箕伯狀聞平壤府嘉善黃聖憲去戊申爲道科壯元今年爲回榜而以親受花牌自願上京方以治送爲辭回榜已稀異況道科乎壯元乎年近九十又能自力上來者乎節節可貴分付沿路諸道給馬待上來造給花牌使之謝恩下去後宴遊亦依日前廣州回榜出身例擧行事令廟堂行會加資依定式先爲下批事分付該曹日暮時至命少退諸臣退出
정조 12년
上詣奉室展拜罷後內閣政院玉堂藥房口傳問安答曰知道
정조 12년
南鶴聞啓曰明日常參經筵取稟傳曰傳
정조 12년
備邊司以趙圭鎭爲北兵使止
정조 12년
南鶴聞啓曰左邊捕盜大將趙圭鎭移拜北兵使矣在前如此之時有他邊大將兼察之例今番則何以爲之敢稟傳曰依例爲之牌招聽傳敎
정조 12년
兵曹以徐有大爲左邊捕盜大將柳鎭恒爲禁軍別將
정조 12년
南鶴聞啓曰新除授左邊捕盜大將徐有大卽爲牌招傳授命召及大將牌傳令牌何如傳曰允
정조 12년
兵曹口傳政事以黃世中爲五衛將
정조 12년
南鶴聞啓曰兵曹郞廳來言北兵使下批政事取稟傳曰明日爲之
정조 12년
傳于趙衍德曰坐直承旨入侍
정조 12년
以校理李鼎德兵曹佐郞李宗烈奉常直長李基禎直講崔鵬海典籍金德老博土玄杞學諭金初爕東學訓導金龍見劉師玶西學訓導李錫心副司果韓永運曺允遂前校理尹羽烈前持平宋煥德殿講居不禁推傳旨傳于沈豐之曰分揀
정조 12년
以崔鵬海金德老囚單子傳于洪仁浩曰放
정조 12년
南鶴聞以宣惠廳言啓曰卽接壯勇廳牒報則本營將校軍兵饋粥所入物力會減事粘目判下內昨日擧行可謂貽羞莫甚申後下敎至迫鍾終不待令寧有如許紀綱當初取用之命亦非無所據蓋本營穀物留置該廳故也軍兵饋粥何等時急且有踏印帖文則本營穀物之不卽出給萬萬駭然今因査實聞之雖委於該色吏屬之不待此則不成說旣無前期知委且係及時擧行則如是推諉下輩頑悍姑無論該廳必有入直郞官而所送帖文及馬匹無端還送尤爲無狀昨日筵中以侍衛摠管之適兼堂上已有下敎而成命之下不爲擧行已不可無罪況師律所關幾至闕軍食畢竟貿易取用其委折令該廳草記事命下矣判付之下萬萬驚悚卽爲査問於本廳書吏庫直等處則書吏所告以爲昨日申後壯勇廳軍士持帖文俱卜馬來到本廳推尋該色書吏故問其委折則以爲持壯勇廳行下往推於湖西廳庫直庫直言內本營擧行例自均廳爲之往問於均廳書吏云故來問云云而該色書吏適出他不在庫直亦不在往問於該色私庫直之意答送云又爲推問於私庫直則所供以爲昨日日暮時使喚軍來言壯勇廳軍士持行下來到云故卽爲往見則軍士已還歸故追往不及云一自賑廳句管壯勇廳穀物之後從前若有持行下來推之事則壯勇色書吏告于入直郞廳開庫出給已成前例昨日帖文旣是軍兵饋粥之需事係時急則雖値該色書吏之不在旣聞之後固當如例替行之不暇而推諉該色袖手傍觀致有此帖文空還軍食貿用之境事之駭痛莫此爲甚雖以入直官員言之旣在直所決無不聞不知之理本廳旣有此等無前之事則其敢曰在官不知乎揆以事體不可尋常處之當該入直郞廳朴宗厚爲先汰去令該府拿問定罪該廳書吏庫直等竝移法司科治今此下屬之若是干犯莫非臣在簡平日不能檢飭之罪惶恐待罪之意敢啓傳曰知道卿則新叨勿待罪名雖兼堂營樣則慣知本事則目擊不卽草記論罪此甚未妥卿旣無論亦置之郞官事此不過出給該營權置之物也焉敢推諉以致貿取之擧極爲痛駭一則紀綱二則紀律與該色郞官汰去可也
정조 12년
曺允大以訓鍊都監言啓曰依傳敎本局牙兵王願忠加設別武士陞差待窠陞實之意敢啓傳曰知道
정조 12년
曺允大以禁衛營言啓曰依傳敎皇朝人子孫中出身馮慶文本營哨官時無見窠爲先加設單付待窠陞實之意敢啓傳曰知道
정조 12년
洪仁浩以刑曹言啓曰再昨日動駕時慶尙道玄風居良人金國伊擊錚於衛外故取考其原情則以爲仁同肉漢處每年自官上下錢六十兩穀十二石以爲酬用之資矣庚午使五面百姓隨其力出錢一二兩合爲三百兩收置於作廳後還給百姓而每年每兩邊利五錢式收捧以補肉價故渠祖濟萬以仁同百姓利條備納者爲二十五年且渠父寬先亦爲備納者爲五年渠又每年以三兩五錢式五年備納渠妹替徵亦爲三年而邊之邊利之利未納六兩零萬無備納之路移居玄風矣仁同肉漢尹乭金稱以四十九兩未捧誣訴本府捉囚渠妹伏乞明査處分得以奠居云矣若如所供則利殖之近四十年徵捧宜有稱冤之端況又徵債防塞連有朝令而囚繫督徵之說有違邦禁然一邊稱冤之言終難準信令本道詳覈虛實從公決處金國伊則敢以微細之事肆然鳴金至煩天聽揆以民習萬萬痛惡其猥越之罪自臣曹照法嚴勘何如傳曰允